
ประกาศเทศบาลตำบลทับสะแก
เรื่อง     แผนการดำเนินงานประจำปี  พ.ศ. ๒๕๕7  เทศบาลตำบลทับสะแก
.................................................................................
		ด้วยเทศบาลตำบลทับสะแก  ได้ดำเนินการจัดทำแผนการดำเนินงานประจำปี พ.ศ. ๒๕๕7 เพื่อใช้เป็นเครื่องมือในการบริหารงานของผู้บริหารท้องถิ่น  สำหรับควบคุมการดำเนินงานให้เป็นไปอย่างเหมาะสม  และมีประสิทธิภาพ  รวมทั้งเป็นเครื่องมือในการติดตามการดำเนินงาน  และการประเมินผล  เมื่อสิ้นปี  ให้มีความสะดวกมากขึ้น  โดยได้รับความเห็นชอบจากคณะกรรมการพัฒนาเทศบาลตำบลทับสะแก  และได้รับอนุมัติจากผู้บริหารท้องถิ่นเรียบร้อยแล้ว
		เพื่อให้เป็นไปตามระเบียบกระทรวงมหาดไทย  ว่าด้วยการจัดทำแผนพัฒนาขององค์กรปกครองส่วนท้องถิ่น พ.ศ. ๒๕๔๘  หมวด ๕ ข้อ ๒๖ (๒) จึงประกาศใช้แผนการดำเนินงาน  ประจำปี  พ.ศ. ๒๕๕7  เทศบาลตำบล
ทับสะแก  ตั้งแต่บัดนี้เป็นต้นไป
		จึงประกาศมาเพื่อทราบโดยทั่วกัน

						  (นายพงษ์พันธ์   เผ่าประทาน)
						 นายกเทศมนตรีตำบลทับสะแก


				



คำนำ
		“แผนการดำเนินงาน” ตามระเบียบกระทรวงมหาดไทย ว่าด้วยการจัดทำแผนพัฒนาขององค์กรปกครองส่วนท้องถิ่น  พ.ศ. 2548 นั้น มิใช่การจัดทำแผนพัฒนา แต่เป็นเอกสารที่รวบรวมรายละเอียด แผนงาน โครงการพัฒนาและกิจกรรม ที่จะดำเนินการจริงทั้งหมดในพื้นที่ขององค์กรปกครองส่วนท้องถิ่นประจำปีงบประมาณนั้น  ซึ่งทำให้องค์กรปกครองส่วนท้องถิ่นมีแนวทางการดำเนินงานในปีงบประมาณนั้นๆ ให้ มีความชัดเจนในการปฏิบัติมากขึ้น และจะทำให้การติดตามประเมินผลเมื่อสิ้นปีมีความสะดวกมากขึ้นอีกด้วย
		คณะกรรมการสนับสนุนการจัดทำแผนพัฒนาเทศบาล  ได้ดำเนินการจัดทำแผนการดำเนินงานประจำปี พ.ศ. 255๗ ของเทศบาลตำบลทับสะแกขึ้น โดยได้รวบรวมแผนงาน/โครงการ/กิจกรรม ของแต่ละหน่วยงานตามแผนพัฒนาสามปี  ซึ่งได้รับงบประมาณในการดำเนินการในการดำเนินการในปีงบประมาณ พ.ศ. 255๗ เรียบร้อยแล้ว โดยจัดหมวดหมู่ยุทธศาสตร์และแนวทางการพัฒนาที่กำหนดไว้เป็นการแสดงถึงเป้าหมายรายละเอียดกิจกรรม  งบประมาณ  ระยะเวลาที่ชัดเจนและแสดงถึงการดำเนินงานจริงในปีงบประมาณ พ.ศ. 2557 เพื่อให้เป็นเครื่องมือในการบริหารงานของผู้บริหารท้องถิ่น ในการควบคุมการดำเนินงานให้เป็นไปอย่างเหมาะสมและมีประสิทธิภาพต่อไป

ส่วนที่  1
1. บทนำ
		ตามระเบียบกระทรวงมหาดไทยว่าด้วยการจัดทำแผนพัฒนาขององค์กรปกครองส่วนท้องถิ่น  พ.ศ. 2548 กำหนดให้องค์กรปกครองส่วนท้องถิ่น  จัดทำแผนยุทธศาสตร์การพัฒนาแผนพัฒนาสามปี และแผนการดำเนินงาน สำหรับแผนงานการดำเนินงานนั้นมิใช่การจัดทำแผนพัฒนาแต่เป็นเอกสารที่รวบรวมรายละเอียดแผนงาน โครงการพัฒนา และกิจกรรม ที่ดำเนินการจริงทั้งหมดในพื้นที่ขององค์กรปกครองส่วนท้องถิ่นในแต่ละปีงบประมาณ เป็นแผนที่แยกออกมาจากแผนพัฒนาสามปี และจะดำเนินการจัดทำหลังจากที่ได้มีการจัดทำงบประมาณรายจ่ายประจำปีนั้นแล้ว ซึ่งแผนการดำเนินงานจะแสดงถึงเป้าหมาย รายละเอียด กิจกรรม งบประมาณ ระยะเวลาที่ชัดเจน และแสดงถึงการดำเนินงานจริงในปีงบประมาณนั้น แผนการดำเนินงานจึงเป็นเครื่องมือสำคัญในการบริหารงานของผู้บริหารท้องถิ่น เพื่อควบคุมการดำเนินงานให้เป็นไปอย่างเหมาะสม และมีประสิทธิภาพ รวมทั้งยังเป็นเครื่องมือในการติดตามการดำเนินงานและการประเมินผลเมื่อสิ้นปี ให้มีความสะดวกมากขึ้น
2.  แนวทางในการจัดทำแผนการดำเนินงาน (Method of Action Plan)
		แผนการดำเนินงานเป็นเครื่องมือสำคัญในการบริหารงานของผู้บริหารท้องถิ่น เพื่อควบคุมการดำเนินงานให้เป็นไปอย่างเหมาะสมและมีประสิทธิภาพ (Effciency) รวมทั้งยังเป็นเครื่องมือในการติดตามการดำเนินงาน(Monitoring) และการประเมินผล (Evaluation) ดังนั้น แผนการดำเนินงานจึงมีแนวทางในการจัดทำดังนี้
		2.1 เป็นแผนที่แยกออกมาจากแผนพัฒนาและมีลักษณะเป็นแผนดำเนินการ
		2.2 จัดทำหลังจากที่ได้มีการจัดทำงบประมาณรายจ่ายประจำปีแล้ว
		2.3 แสดงถึงเป้าหมาย รายละเอียดกิจกรรม งบประมาณ ระยะเวลาที่ชัดเจน และแสดงถึงการดำเนินการจริง
		2.4 เป็นการรวบรวมข้อมูลจากทุกหน่วยงานที่จะเข้ามาดำเนินการในพื้นที่ของเทศบาลตำบลทับสะแก
3.  วัตถุประสงค์ของแผนการดำเนินงาน (Objectives of Action Plan)
		แผนการดำเนินงาน จะมีความเชื่อมโยงกับแผนพัฒนาสามปี และงบประมาณรายจ่ายประจำปี เป็นเอกสารที่แสดงรายละเอียดถึงแผนงาน โครงการพัฒนาและกิจกรรม ทั้งหมดที่จะดำเนินการในปีงบประมาณนั้น โดยมีวัตถุประสงค์ดังนี้
		3.1 เพื่อให้ทราบรายละเอียดโครงการและกิจกรรม ที่จะดำเนินการจริงในพื้นที่ขององค์กรปกครองส่วนท้องถิ่นในปีงบประมาณนั้น
		3.2 เพื่อให้เป็นแนวทางในการดำเนินงานในปีงบประมาณนั้นให้มีความชัดเจนในการปฏิบัติมากขึ้น
		3.3 เพื่อใช้เป็นเครื่องมือในการบริหาร ประสานงานและติดตามประเมินผลการพัฒนาขององค์กรปกครองส่วนท้องถิ่นนั้น

4.  ขั้นตอนการจัดทำแผนการดำเนินงาน (Steps in Action Plan)
		4.1 คณะกรรมการสนับสนุนการจัดทำแผนพัฒนาท้องถิ่นรวบรวมแผนงาน/โครงการ พัฒนาขององค์กรปกครองส่วนท้องถิ่น หน่วยงานราชการส่วนกลาง ส่วนภูมิภาค รัฐวิสาหกิจ และหน่วยงานอื่นๆ                ที่ดำเนินการในพื้นที่ขององค์กรปกครองส่วนท้องถิ่น
		4.2 คณะกรรมการสนับสนุนการจัดทำแผนพัฒนาท้องถิ่นจัดทำร่างแผนการดำเนินงานโดยพิจารณาแผนงาน/โครงการ/กิจกรรม ขององค์กรปกครองส่วนท้องถิ่น และหน่วยงานต่างๆ 
		4.3 คณะกรรมการสนับสนุนการจัดทำแผนพัฒนาท้องถิ่น นำร่างแผนการดำเนินงานเสนอต่อคณะกรรมการพัฒนาท้องถิ่น
		4.4 คณะกรรมการพัฒนาท้องถิ่น พิจารณาร่างแผนการดำเนินงานเสนอผู้บริหารท้องถิ่นให้ความเห็นชอบ
		4.5 เมื่อผู้บริหารท้องถิ่นให้ความเห็นชอบร่างแผนการดำเนินงานแล้ว ให้ประกาศแผนการดำเนินงานโดยปิดประกาศแผนการดำเนินงาน ภายในสิบห้าวันนับแต่วันที่ประกาศเพื่อให้ประชาชนในท้องถิ่นทราบโดยทั่วกัน และสามารถตรวจสอบได้ และต้องปิดประกาศไว้อย่างน้อยสามสิบวัน
5. ประโยชน์ของแผนการดำเนินงาน (Advantages of Action Plan)
		5.1 สามารถแก้ไขปัญหา และตอบสนองความต้องการของประชาชนในท้องถิ่นได้ตรงตามความต้องการที่แท้จริงของประชาชน
		5.2 ก่อให้เกิดการปฏิบัติงานร่วมกันแบบบูรณาการ ร่วมกับหน่วยงานอื่นๆ ในจังหวัดประจวบคีรีขันธ์
		5.3 ผู้บริหารและประชาชนทราบถึงรายละเอียดแผนงาน/โครงการพัฒนา และกิจกรรมที่จะดำเนินงานจริงทั้งหมดในพื้นที่ของเทศบาลประจำปีงบประมาณนั้น
		5.4 การติดตามประเมินผลการปฏิบัติงานสะดวกรวดเร็วและมีประสิทธิภาพ
		5.5 ส่งเสริมและสนับสนุนให้เกิดการมีส่วนร่วมของประชาชนและหน่วยงานอื่นๆ ในการพัฒนาท้องถิ่น
		5.6 เป็นแนวทางในการปฏิบัติงานของแต่ละหน่วยงาน ของเทศบาล ซึ่งกำหนดงบประมาณ ขอบเขต ระยะเวลาดำเนินงานของแต่ละโครงการไว้ชัดเจน

